**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS ŠVIETIMO ĮSTAIGŲ PATALPŲ SUTEIKIMO PASLAUGOS IR NAUDOJIMOSI STADIONAIS (SPORTO AIKŠTYNAIS) TVARKOS APRAŠO PATVIRTINIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, atsižvelgiant į Klaipėdos miesto savivaldybės Kontrolės ir audito tarnybos išvadas ir rekomendacijas dėl patalpų suteikimo ir naudojimo paslaugos tvarkos aprašo paruošimo ir dokumentų tipinių formų patvirtinimo. Biudžetinių švietimo įstaigų vadovams yra aktualūs stadionų (sporto aikštynų) eksploatacijos ir priežiūros klausimai, kai stadionu kartu naudojasi kitos švietimo įstaigos.

**2. Parengto projekto tikslai ir uždaviniai.**

Sprendimo projekto tikslas – reglamentuoti patalpų suteikimo paslaugos ir stadionų (sporto aikštynų) naudojimo tvarką juridiniams ir fiziniams asmenims. Uždavinys – nustatyti patalpų suteikimo paslaugos ir stadionų (sporto aikštynų) naudojimo sąlygas įvairių užsiėmimų ir renginių metu.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas yra susijęs su Klaipėdos miesto savivaldybės tarybos 2014 m. spalio 23 d. sprendimu Nr. T2-258 „Dėl savivaldybės švietimo įstaigų patalpų suteikimo paslaugos kainų nustatymo“. Kainos priklauso nuo patalpų dydžio, paskirties, budėtojo poreikio. Mažesni įkainiai yra nustatyti biudžetinėms ir viešosioms sporto įstaigoms, kurių savininkė arba dalininkė yra Klaipėdos miesto savivaldybė, bei pasirenkamojo vaikų ugdymo, finansuojamo sportininkų krepšelio lėšomis, programos teikėjams. Klaipėdos miesto savivaldybės taryba 2016 m. gruodžio 2 d. sprendimu Nr.T2-333 patvirtino Klaipėdos miesto biudžetinių sporto įstaigų sporto bazių paslaugų teikimo ir naudojimo tvarkos aprašą, tačiau savivaldybės švietimo įstaigų patalpų ir stadionų (sporto aikštynų) suteikimo paslauga nėra teisiškai reglamentuota.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Klaipėdos miesto savivaldybės tarybos 2011 m. gruodžio 22 d. sprendimu Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ yra reglamentuojama turto nuoma, tačiau šio aprašo nuostatos taikomos tik toms patalpoms, kurios yra laisvos. Pagal šį tvarkos aprašą negalima išnuomoti švietimo įstaigų patalpų, kuriose vyksta ugdymo procesas, laisvu nuo užsiėmimų metu. Tokioms patalpoms tikslinga taikyti paslaugos suteikimo principus.

Šis sprendimo projektas reglamentuos patalpų suteikimo paslaugos ir stadionų (sporto aikštynų) naudojimo tvarką ir sąlygas, kurios bus taikomos vienodai visoms savivaldybės švietimo įstaigoms.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Sprendimo įgyvendinimui bus parengtos pavyzdinės Švietimo įstaigų patalpų suteikimo paslaugos bei Naudojimosi stadionais (sporto aikštynais) sutarčių formos, kurios bus patvirtintos Savivaldybės administracijos direktoriaus įsakymais. Sutarčių formas parengs Ugdymo ir kultūros departamento Švietimo skyriaus (toliau – Švietimo skyrius) specialistai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai, finansavimo šaltiniai).**

Sprendimo projekto įgyvendinimui reikės papildomų savivaldybės biudžeto lėšų, planuojant seniūnaičių išlaidas. Numatomiems išrinkti 54 seniūnaičiams, taikant vidutinės aktų salės dydžio patalpų suteikimo paslaugos įkainį 7 Eur už 1 valandą (įkainiai nustatyti Klaipėdos miesto savivaldybės tarybos 2014 m. spalio 23 d. sprendimu Nr. T2-258 „Dėl savivaldybės švietimo įstaigų patalpų suteikimo paslaugos kainų nustatymo“) ir planuojant 10 susitikimų per metus, kurių trukmė vidutiniškai būtų 2 val., vieniems metams reikėtų 7560 Eur savivaldybės biudžeto lėšų (54 x 7 x 10 x 2).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo rengimo metu konsultuotasi su Turto, Teisės bei Sporto ir kūno kultūros skyrių specialistais. Sprendimo projektas buvo aptartas trijose tikslinėse švietimo įstaigų vadovų grupėse, Sporto bei Švietimo tarybose. Buvo atsižvelgta į savivaldybės specialistų pastabas, švietimo įstaigų vadovų, Sporto tarybos teiktus pasiūlymus, todėl sprendimo projektas buvo koreaguotas.

**9. Sprendimo projekto autorius ar grupė, sprendimo projekto iniciatoriai.** Šį sprendimo projektą parengė Švietimo skyriaus specialistė Liudmila Adiklė, konsultuodamasi su Švietimo skyriaus ir įstaigų vadovais bei vykdydama Klaipėdos miesto savivaldybės Kontrolės ir audito tarnybos rekomendacijas.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.

2. Teisės aktų projektų antikorupcinio vertinimo pažyma, 5 lapai.

Švietimo skyriaus vedėja Laima Prižgintienė